钦定古今图书集成/明伦汇编/氏族典/第342卷 > 刘宪宠
## 钦定古今图书集成/明伦汇编/氏族典/第342卷 > 刘宪宠

按《明外史刘宪宠传》：“宪宠，字抑之，慈谿人。万历十四
年，举会试，授吉安推官。入为虞衡主事，改仪制，进员
外郎。帝将建东宫，既诹吉矣，以册宝未具，传谕易期，
举朝骇愕。宪宠与首辅沈一贯同郡，急请一贯封还，
大礼遂定。寻进郎中。皇长孙生，宪宠言于侍郎李廷
机，请颁赦天下，尊上圣母徽号，一以皇长子礼行之。”
擢光禄少卿，引疾归。天启初，用荐起官，再迁右通政。
五年擢南京太仆卿。愤魏忠贤乱政，复引疾归。宪宠
清介恬雅，于世味泊如。门户既兴，无所附丽，犹为小
人指目。列之《东林》，竟遭削夺。崇祯初，复之，卒于家。